b'\n_START_ARTICLE_\nEsoterisme\n_START_PARAGRAPH_\nL\'esoterisme (del grec \xce\xb5\xcf\x83\xcf\x89, "dins", "ocult"), \xc3\xa9s un conjunt d\'ensenyances i doctrines que es mantenen apartades de l\'atenci\xc3\xb3 general, quedant reservades a un petit nucli d\'iniciats. Aix\xc3\xad, el que \xc3\xa9s esot\xc3\xa8ric (ocult) s\'oposa a l\'exot\xc3\xa8ric (mostrat). L\'esoterisme es va practicar dins les comunitats filos\xc3\xb2fiques de l\'antiga Gr\xc3\xa8cia i a la majoria de religions primitives. El fil\xc3\xb2sof Arist\xc3\xb2til, per exemple, va escriure uns texts anomenats "esot\xc3\xa8rics" en contraposici\xc3\xb3 als "exot\xc3\xa8rics" (aquests \xc3\xbaltims perduts, tot i que queden restes dels apunts dels seus deixebles)._NEWLINE_Segons l\'estudi\xc3\xb3s Ren\xc3\xa9 Gu\xc3\xa9non, totes les doctrines tradicionals tenen un nucli esot\xc3\xa8ric, que per la seua complexitat simb\xc3\xb2lica roman ocult per a la majoria dels creients. La idea de l\'esot\xc3\xa8ric va unida a les d\'iniciaci\xc3\xb3 i ocultisme, perqu\xc3\xa8 el sentit dels rituals inici\xc3\xa0tics \xc3\xa9s, precisament, penetrar en eixe cercle intern i accedir al coneixement ocult._NEWLINE_S\'ha de diferenciar entre l\'esoterisme i les ci\xc3\xa8ncies ocultes, ja que en el primer cas es busca el coneixement i, en el segon, s\xc3\xb3n les anomenades m\xc3\xa0ncies, que per a molts tenen car\xc3\xa0cter de pseudoci\xc3\xa8ncia.'